text: Varde får royalt besøg - i to dage
  04 februar 2016 kl. 15.05
  Dronning Margrethe kommer til Varde. Ikke bare i en, men i hele to dage i juni. 
  Det var en glad Varde-borgmester, der torsdag kunne fortællle sit byråd og andre ansatte på rådhuset, at Varde til sommer får fint besøg.
  - Vi har flere gange inviteret Dronning Margrethe til forskellige arrangementer i Varde, men det er første gang i mange mange år, at hun kommer i så lang tid, siger borgmester i Varde, Erik Buhl (Venstre) til TV SYD.
  Dronning Margrethe besøger Varde i hele to dage. Besøget sker som en del af det årlige sommertogt med Kongeskibet Dannebrog.
  Hvad Dronningen skal se i Varde er slet ikke afgjort endnu.
  - Det er en fælles beslutning, men det vigtigste er jo, hvad Dronning Margrethe selv helst vil se, siger Erik Buhl til TV SYD.
  Dog nævner han et par steder i byen, som han personligt godt kunne tænke sig at vise Dronningen.
  - Vi er jo ved at restaurere Sct. Jacobi Kirke, så det kunne da være spændende at vise hende den, siger Erik Buhl, og nævner også Varde Miniby, der snart har jubilæum, som en mulig seværdighed at vise frem til det royale besøg.
  Besøget er også en god mulighed for at vise Varde frem til resten af Danmark, mener borgmesteren.
  - Vi har lagt en offensiv strategi for at gøre opmærksom på Varde, og besøget er en mulighed for, at folk kan se vores by, siger Erik Buhl.
  